คาดหุ้นสัปดาห์หน้าผันผวน
กสิกรไทยคาดดัชนีหุ้นไทยสัปดาห์หน้ายังผันผวนจากความกังวลต่อปัญหาในยุโรป
8 ต.ค. 2554

กสิกรไทยคาดดัชนีหุ้นไทยสัปดาห์หน้ายังผันผวนจากความกังวลต่อปัญหาในยุโรป
บริษัทศูนย์วิจัยกสิกรไทยและบริษัทหลักทรัพย์กสิกรไทย สรุปภาวะตลาดทุนรอบสัปดาห์ที่ผ่านมา (3-7ต.ค.) ดัชนี SET ปิดลดลง ท่ามกลางความกังวลต่อปัญหาหนี้ยุโรป โดยดัชนีปิดที่ระดับ 909.17 จุด ลดลง 0.77% จากสัปดาห์ก่อน
ด้านมูลค่าการซื้อขายเฉลี่ยต่อวันลดลง 7.39% จากสัปดาห์ก่อน มาอยู่ที่ 29,770.63 ล้านบาท โดยนักลงทุนต่างชาติซื้อสุทธิ ขณะที่ นักลงทุนรายย่อย นักลงทุนสถาบัน และบัญชีบริษัทหลักทรัพย์ขายสุทธิ ส่วนตลาดหลักทรัพย์ MAI ปิดที่ 231.93 จุด ลดลง 5.90% จากสัปดาห์ก่อน
ดัชนีหุ้นไทยร่วงลงในช่วงต้นสัปดาห์ จากความกังวลต่อวิกฤตหนี้ในยุโรป และราคาน้ำมันดิบในตลาดโลกที่ปรับลง ก่อนที่ดัชนีจะดีดตัวขึ้นโดยเฉพาะในวันพฤหัสบดี จากแรงซื้อกลับเข้ามาในหุ้นขนาดใหญ่ทั้งกลุ่มพลังงาน ธนาคาร และปิโตรเคมี หลังราคาปรับตัวลดลงมาก อย่างไรก็ดี ดัชนีปิดลดลงในวันศุกร์ เป็นสัปดาห์ที่ 5 ติดต่อกัน จากแรงเทขายทำกำไรของนักลงทุน
สำหรับแนวโน้มสัปดาห์ระหว่างวันที่ 10-14 ต.ค. 2554 บริษัทหลักทรัพย์กสิกรไทย จำกัด และบริษัท ศูนย์วิจัยกสิกรไทย จำกัด มองว่า ดัชนีอาจยังคงผันผวนต่อเนื่อง จากความกังวลต่อการลุกลามของปัญหาสู่ภาคธนาคารในยุโรป โดยปัจจัยที่ต้องติดตาม ได้แก่ การประชุมของรัฐมนตรีคลังยุโรปในการอนุมัติเงินกู้งวดใหม่ให้แก่กรีซ และการเตรียมแผนการเพิ่มทุนธนาคารพาณิชย์ในยุโรป รวมถึงการรายงานข้อมูลเศรษฐกิจสหรัฐฯ อาทิ ยอดค้าปลีก และความเชื่อมั่นผู้บริโภค (ขั้นต้น)
 ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 900 และ 885 จุด ขณะที่แนวต้านคาดว่าจะอยู่ที่ 923 และ 950 จุด ตามลำดับ